ນັກຂັບຂີ່ລົດຈັກ ຈະຈັດການແຂ່ງຂັນ ແຕ້ມຮູບກາຕູນ ພະ​ສາ​ສະ​ດາ Muhammad ຢູ່ທີ່ລັດ ອາຣິໂຊນາ
ຜູ້​ຈັດ​ງານ​ໄດ້​ກ່າວ​ວ່າ ການ​ຊຸມນຸມ​ຄັ້ງ​ນີ້ ​ແມ່ນ​ການ​ຕອບ​ໂຕ້ ຕໍ່​ເຫດການ ​ທີ່​ໄດ້​​ເກີດຂຶ້ນ ​ເມື່ອ​ຕົ້ນ​ເດືອນ​ນີ້ ເຊິ່ງມື​ປືນ​ສອງ​ຄົນ ​ໄດ້ຍິງ​ຜູ້ຄົນ ທີ່​ເຂົ້າ​ຮ່ວມ​​ການ​ແຂ່ງຂັນ​ ທີ່​ຄ້າຍ​ຄື​ກັນ.
ກຸ່ມນັກຂັບລົດຈັກໃຫຍ່ກຸ່ມນຶ່ງ  ເຊິ່ງມີຄວາມເປັນໄປໄດ້ວ່າ ຈະມີ ອາວຸດຕິດໂຕ ແມ່ນກຳລັງວາງແຜນຈັດ ງານແຂ່ງຂັນແຕ້ມຮູບ ກາຕູນ ພະສາສະດາ Mohammad ໃນວັນສຸກມື້ນີ້ ຢູ່ດ້ານນອກ ຂອງສູນຊຸມຊົນອິສລາມ ໃນລັດ Arizona ທາງພາກຕາເວັນຕົກ ສຽງໃຕ້ຂອງສະຫະລັດ ຜູ້ຈັດງານໄດ້ກ່າວວ່າ ການຊຸມນຸມຄັ້ງນີ້ ແມ່ນການຕອບສະໜອງ ຕໍ່ເຫດການທີ່ໄດ້ເກີດຂຶ້ນ ເມື່ອຕົ້ນເດືອນນີ້ ເຊິ່ງມືປືນສອງຄົນໄດ້ ຍິງຜູ້ຄົນ ທີ່ເຂົ້າຮ່ວມໃນການແຂ່ງຂັນ ທີ່ຄ້າຍຄືກັນນັ້ນໃນລັດ Texas ບ່ອນທິີ່ນັກແຕ້ມ ໄດ້ແຕ້ມຮູບພະສາສະດາ ຂອງສາສະໜາອິສລາມ ມືປືນທັງສອງຄົນແມ່ນໄດ້ຖືກຂ້າຕາຍ ຈາກການຍິງກັນໃນໄລຍະສັ້ນໆ  ແລະມີຕຳຫຼວດ ໜຶ່ງຄົນໄດ້ຮັບບາດເຈັບ ສະຖານທີ່ຈັດງານເຊິ່ງຈະຈັດຂຶ້ນໃນວັນສຸກມື້ນີ້ແມ່ນ ຢູ່ທີ່ວັດ ອິສລາມ ຕັ້ງຢູ່ທາງພາກເໜືອ ຂອງນະຄອນ Phoenix ເຊິ່ງເປັນບ່ອນ ທີ່ໜຶ່ງໃນສອງມືປືນ ນັ້ນໄດ້ໄປໄຫວ້ບູຊາ ຢ່າງເປັນປະຈຳ ຂໍ້ຄວາມ  ທີ່ທ່ານ Jon Ritzheimer ຜູ້ຈັດງານ ໄດ້ປະກາດໄວ້ໃນໜ້າ Facebook ກ່ຽວກັບງານຄັ້ງນີ້ ອະດີດທະຫານນາວິກະໂຍທິນໄດ້ກ່າວວ່າ ການຊຸມນຸມຄັ້ງນີ້ ຈະເປັນໄປດ້ວຍຄວາມສະຫງົບ, ແຕ່ລາວກໍໄດ້ຮຽກຮ້ອງໃຫ້ຜູ້ປະທ້ວງເອົາປືນຕິດໂຕມານຳ ໃນກໍລະນີທີ່ຖືກໂຈມຕີ ຜູ້ຈັດງານກ່າວຕື່ມວ່າ ທ່ານ Ritzheimer ໄດ້ເຊື້ອເຊີນບັນດານັກຂັບລົດຈັກ ຫຼາຍພັນຄົນໃຫ້ເຂົ້າຮ່ວມການຊຸມ ນຸມຄັ້ງນີ້ ແລະ ໃນຕອນເຊົ້າຂອງວັນສຸກມື້ນີ້, ກໍມີ ຫຼາຍກວ່າ 600 ຄົນໄດ້ສົ່ງຂໍ້ຄຳຕອບຮັບ ການເຊື້ອເຊີນທາງ Facebook ຕຳຫຼວດທ້ອງຖິ່ນໄດ້ໃຫ້ສັນຍາວ່າ ຈະເຝົ້າຍາມຢ່າງໜາ ແໜ້ນ ໃນກໍລະນີເກີດຄວາມຮຸນແຮງຂຶ້ນ